Meillä
Näin meillä vain istuen huokaillaan
 kädet ristissä, silmässä vesi:
 ei saavu ne Suomeen suviset säät,
 kesälinnut täällä ei pesi.

 Mut jos ne sen pesänsä pienoisen
 saa valmiiksi räystähän alla,
 niin oomme me itse kuin ilkeä syys,
 me oomme kuin harmaja halla.

 Me oomme kuin harmajat varpuset:
 kesälintujen pojat ne surmaa,
 ja pesänkin maahan ne jaoittaa,
 ei suosi ne suvien hurmaa.

 Me oomme kuin harmajat varpuset,
 jotka kylmän kynsissä tirskuu:
 joku laulahti laulun jos kirkkaamman,
 kadeviluja varpunen virskuu.